Nõukogu direktiiv,

24. juuli 1979,

millega muudetakse direktiivi 74/150/EMÜ põllu- ja metsamajanduslike ratastraktorite tüübikinnitusega seotud liikmesriikide õigusaktide ühtlustamise kohta

(79/694/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 100,

võttes arvesse komisjoni ettepanekut,

võttes arvesse Euroopa Parlamendi arvamust [1],

võttes arvesse majandus- ja sotsiaalkomitee arvamust [2],

ning arvestades, et:

traktorite teatavaid süsteeme või osi, mis moodustavad eraldi seadmestiku, turustatakse nii eraldi kui ka traktorile paigaldatuna; kusjuures juhul, kui on võimalik kontrollida neid süsteeme või osi enne traktorile paigaldamist, võib nendele eraldi seadmestikele EMÜ tüübikinnituse sisseseadmine kergendada nende vaba liikumist;

seetõttu oleks soovitatav viivitamata täiendada nõukogu 4. märtsi 1974. aasta direktiivi 74/150/EMÜ põllu- või metsamajanduslike ratastraktorite tüübikinnitust käsitlevate liikmesriikide õigusaktide ühtlustamise kohta [3] sätetega sellise tüübikinnituse sisseviimise kohta,

traktoritele paigaldamiseks ette nähtud eraldi seadmestike EMÜ tüübikinnitus lihtsustab traktorite tüübikinnitusmenetlust, vältides selle käigus teatavate katsetuste kordamist; kusjuures peab olema võimalik eraldi seadmestikele EMÜ tüübikinnituse andmisel kehtestada neile kasutuspiiranguid ja/või paigaldustingimusi;

alati peab olema võimalik kohandada üksikdirektiive eraldi seadmestike tootmise tehnilise arenguga, kusjuures selleks on asjakohane menetlus sätestatud nõukogu direktiivi 74/150/EMÜ artiklis 13,

juhikabiini ja traktorite aknaid käsitlevad tehnilised nõuded erinevad liikmesriigiti; seepärast on vajalik, et kõik liikmesriigid võtaksid viivitamata lisaks olemasolevatele eeskirjadele või nende asemel vastu samad nõuded;

kontrollimisi nende nõuete täitmise suhtes tuleks läbi viia vastavalt igale traktoritüübile ette nähtud EMÜ tüübikinnitusmenetlusele, mis on sätestatud direktiivis 74/150/EMÜ; ning seetõttu on vajalik täiendada käesolevat direktiivi, hõlmates vajalikud liited I lisasse (teatise näidis) ja II lisasse (EMÜ tüübikinnitustunnistuse näidis),

ON VASTU VÕTNUD KÄESOLEVA DIREKTIIVI:

Artikkel 1

Nõukogu direktiivi 74/150/EMÜ muudetakse järgmiselt.

a) Artikli 9 järele lisatakse järgmine artikkel:

"Artikkel 9a

1. Kui üksikdirektiivides on selgesõnaliselt niiviisi ette nähtud, võib EMÜ tüübikinnituse anda ka traktorite süsteemide või osade tüüpidele, mis moodustavad eraldi seadmestiku.

2. Kui eraldi seadmestik, millele kinnitust taotletakse, täidab oma ülesannet või selle spetsiifiline omadus avaldub ainult koos traktori teiste osadega ja sel põhjusel saab vastavust ühele või mitmele nõudele tõendada ainult siis, kui eraldi seadmestik, millele kinnitust taotletakse, toimib koos teiste (tegelike või modelleeritud) traktoriosadega, tuleb eraldi seadmestiku EMÜ tüübikinnituse kehtivust vastavalt piirata. Sel juhul sisaldab eraldi seadmestiku või osa EMÜ tüübikinnitustunnistus kõiki selle kasutuspiiranguid ja paigaldamise tingimusi. Nende piirangute ja tingimuste järgimist kontrollitakse traktorile EMÜ tüübikinnituse andmisel.

3. Artikleid 3–9 ja 14 kohaldatakse analoogia põhjal.

Käesoleva artikli kohaselt antud eraldi seadmestiku tüübikinnituse omanik pole mitte ainult kohustatud täitma artikli 5 lõikes 2 sätestatud tunnistuse, vaid ka kinnitama igale seadmestikule, mis on valmistatud vastavuses kinnitatud tüübiga, kaubanime või -märgi, tüübi ja, kui üksikdirektiiv seda ette näeb, tüübikinnitusnumbri."

b) Artiklisse 11 lisatakse järgmine lõige:

"Seda menetlust kohaldatakse ka eraldi seadmestike EMÜ tüübikinnituse sätete sisseviimise eesmärgil üksikdirektiividesse."

c) I lisasse (teatise näidis) lisatakse järgmised punktid:

- "8.4.4. Juhikabiin",

- "8.4.5. Aknad".

d) II lisasse (EMÜ tüübikinnitustunnistuse näidis) lisatakse järgmised punktid:

- "7.4.4. Juhikabiin SD",

- "7.4.5. Aknad SD".

Artikkel 2

1. Liikmesriigid jõustavad käesoleva direktiivi täitmiseks vajalikud õigusnormid 18 kuu jooksul alates direktiivi teatavakstegemisest ning teatavad sellest viivitamata komisjonile.

2. Liikmesriigid tagavad, et käesoleva direktiiviga reguleeritavas valdkonnas nende poolt vastuvõetud siseriiklike põhiliste õigusnormide tekst edastatakse komisjonile.

Artikkel 3

Käesolev direktiiv on adresseeritud liikmesriikidele.

Brüssel, 24. juuli 1979

Nõukogu nimel

eesistuja

M. O’kennedy

[1] EÜT C 127, 21.5.1979, lk 80.

[2] Arvamus on esitatud 22. ja 23. mail 1979 (Euroopa Ühenduste Teatajas seni avaldamata).

[3] EÜT L 84, 28.3.1974, lk 10.

--------------------------------------------------